
¿Jutjar per codi penal o jutjar per codi postal?
La directora de la companyia basca La Dramática Errante, María Goricelaya, ho té clar: a vegades la justícia espanyola sentencia a partir del codi postal i no a partir del codi penal, diu. Una frase per a la posteritat que val la pena emmarcar. A partir d'aquesta sentència, i per encàrrec del Nuevo Teatro Fronterizo, de José Sanchis Sinisterra i Carlos José Reyes i el cicle «Cicatritzar», neix «Altsasu», un espectacle entre el documental i la denúncia que vol ser el mirall d'uns fets reals que van ocórrer el 2016 en una festa de Carnaval del bar Koxka, de la localitat navarresa d'Altsasu, i que va enfrontar en una baralla dos guàrdies civils de paisà i les seves parelles i vuit joves del poble.
Allò que hauria d'haver estat considerat un cas d'aldarulls de carrer es va convertir per obra i gràcia de l'Audiència Nacional espanyola en un cas de terrorisme. Presó per als joves. Absolució total per als agents de la benemèrita. Desestimació de proves. Presentació de proves falses. Codi postal versus codi penal.
El cas d'Altsasu, que es va convertir en mediàtic, sobretot per la pressió de les mares dels joves empresonats —sempre les mares acaben sent les que treuen la cara—, ja va ser motiu d'una sèrie de quatre capítols l'any 2020, creada per Idurre Cajaraville i Ana Cermeño, una sèrie que va tenir un ressò impactant (es troba encara a Filmin o a TV3 a la carta en versió original) i que segurament va ajudar poc o molt al procés de la revisió de les sentències tot i que el cas encara està obert i, com afirmen també les creadores de la companyia, amb una ferida mal cicatritzada.
Precisament “cicatritzar” és l'objectiu de la companyia La Dramática Errante, per compartir el dolor familiar de segons quines situacions com la d'Altsasu. El muntatge de l'obra teatral «Altsasu» no pren partit, i així ho admenten també les seves creadores perquè la seva intenció és que siguin els espectadors els que es posicionin, un recurs que la sèrie televisiva no utilitzava i tendia més a denunciar sense subterfugis la injustícia patida pels joves involucrats en la baralla.
Els quatre personatges i intèrprets de l'obra fan tots els personatges, convertint així el muntatge en una mena de narrativa dels fets i fomentant una certa simbiosi entre els joves bascos i els guàrdies civils amb una moralitat clàssica: en un moment donat, uns i altres poden traspassar segons quines línies frontereres.
L'obra teatral «Altsasu», tot i que té una versió original en basc, amb algunes intervencions en espanyol —les dels guàrdies civils— s'ha presentat aquí en la versió que la companyia mou en gira, només en espanyol. La tria obeeix al fet, diuen les seves creadores, que el ritme de l'obra és molt veloç i la companyia considera que fer un seguiment de lectura de sobretitulat a partir del basc pot dificultar la comprensió.
El cas d'Altsasu ha evolucionat des del 2021, quan la companyia va estrenar l'espectacle. Però tot i així, s'ha deixat en el punt que estava en aquell moment, amb els joves empresonats, sense concessions de tercers graus i volent expressar en clau documental la realitat judicial i en la ficció allò que no es veu, és a dir, moments més íntims de cadascun dels personatges, fora del focus mediàtic, no sempre amb la força que demanaria una proposta dramàtica i caient a vegades en algun clixé que s'hauria de donar per sobreentès.
Política en teatre o teatre en la política. Són dues baules que es toquen. En el fons, el que queda d'aquesta nova mirada del cas d'Altsasu —es fa difícil prescindir de la influència audiovisual de la sèrie— és una bona interpretació escènica en un espai despullat, només amb bancs i amb una atmosfera que vol transmetre el que provoca la baralla dels joves i els guàrdies civils i les conseqüències penals posteriors. Però es defuig deixar vist el compromís. I defugir el compromís, en casos com els del bar d'Altsasu, és donar la raó als que van decidir també jutjar segons el codi postal i no segons el codi penal.
La recepció de l'obra, això sí, no ha tingut el mateix suport al País Basc, on s'entén molt bé l'enfrontament entre les forces de l'Estat i la ruralia basca, o fins i tot a Colòmbia —perquè es llegeix més en clau universal— que no pas a Espanya, on pràcticament no s'ha vist i tot fa pensar que, si depèn de segons quines conselleries de cultura, tampoc no s'hi veurà gaire.
Les dues úniques funcions a Barcelona, dins el Grec'23, on es van potenciar els contactes amb programadors, poden ser una crida perquè «Altsasu» s'entengui més enllà de les pròpies fronteres de la creació. I, si no, davant de les injustícies sense resposta, sempre queda Bob Dylan, que sona subtilment en la banda sonora de l'obra «Altsasu», com un crit de protesta sense data de caducitat i que recorda allò que el músic cantava a «Blowin’ in the Wind»: “Això, amic meu, tan sols ho sap el vent. Escolta la resposta dins el vent”.
Andreu Sotorra. Clip de Teatre, 6 juliol 2023
Fins a quin punt és lícit fer ficció d'un fet jutjat i sentenciat?

Jordi Casanovas un dramaturg de ficció va estrenar-se en el teatre documental reproduint la declaració de Bárcenas al jutge Ruz (Ruz-Bárcenas). No hi va posar ni una paraula de més. En tot cas va reduir l'acta judicial per donar-li el ritme teatral indispensable. Anys més tard, feia una obra inspirada en l'1-O i les seves conseqüències polítics i socials (Alguns dies d'ahir). En aquest cas, partia d'uns fets reals i els introduia en una família tipus catalana. Ara, La Dramática Errante presenta Altsasu, una valenta hibridació entre el teatre documental i la realitat ficcionada. És lícit barrejar realitat i ficció? Sí, si es fa de manera honesta, provant d'ampliar opinió tancada personal a partir del punt de vista de l'altre. La peça,que s'inclou di s delcicle Cicatrices que impilsa Sanchis Sinisterra coincideix amb un treball anterior d'una altra companyia basca, en la que ficciona les trobades entre un familiar d'una víctima d'ETa i un terrorista que li vol demanar perdó (La mirada del otro). Efectivament, tots dos treballs retraten la necessitat d'escoltar i la ocnstatació d'una ferida oberta que no troba com cicatritzar (sovint per culpa de la gesticulació política per treure rèdit electoral)

Altsasu inclou a les pesquisses judicials, el context de la festa en què es va produir la baralla i les veus de les mares dels implicats (tant Guàrdia Civil com acusats). El que hauria estat sentenciat amb una pena de desordre es va convertir en mediàtic quan hi va entrar l’Audiència acceptant la hipòtesi que es tractava de terrorisme. La dramatúrgia ensenya les tensions evidents entre els militars del destacament i el veïnat que prefereix que marxin del municipi: hi ha una desconfiança mútua teixida en anys de terrorisme, que es manté latent tot i que hagi desaparegut la banda terrorista. Però és una ombra que serveix per atiar l’odi i una venjança institucional. El muntatge recull les proves no tingudes en compte en la sentència (els agents no presentaven cops en les parts del cos que s’utilitzen per protegir-se dels cops). Hi havia declaracions no firmades que s’havien tergiversat... Però també és cert que la xicota que va provar de protegir-lo es va sentir aïllada de la festa dels seus amics d’infància. I que els pares sempre volen protegir els seus fills, tinguin la ideologia que tinguin.

És evident que el zel de l’Audiència a Altsasu amb les causes dels CDR són similars, encara que a Catalunya no s’hauria produït ni tan sols aquesta baralla. L’obra exigeix un treball interpretatiu generós dels actors, en una coreografia constant. Potser el que aporta novetats al cas mediàtic (sovint amb les tintes carregades per la premsa espanyola) és la referència a un folklore que banya els joves amb sang per garantir prosperitat per viure en pau. Aquell pou fèrtil dels Kukai Dantza (Erritu però sobretot Gelajauziak o Oskara) ensenya la part més ancestral d'una cultura que se sent orgullosa i que vol reivindicar-se sense concessions.

Jordi Bordes, Recomana, 5 juliol 2023

«Altsasu», tan diferent com interessant

«Altsasu», teatre document sobre l'agressió a dos guàrdies civils fora de servei i les seves parelles durant les festes de Carnaval al poble de Navarra la nit del 15 d’octubre de 2016. Altsasu aixeca testimoni dels fets que una fiscalia tan obsessa com partidista (com la que acusa ara els CDR) va definir de terrorisme amb totes les conseqüències d’aquesta qualificació (entre elles l'aplicació de l'article 573 del Codi Penal).

Malgrat que la companyia basca La Dramática Errante assegura que la proposta no pren partit, queda clar que el que era una confrontació de bar i borratxera es va convertir en una venjança del sistema polític espanyol contra l’independentisme basc que rebutja la presència de les forces de repressió espanyoles al seu territori, tot i una trèmula crida a la necessitat d’una convivència democràtica. 

La ficció, a partir dels fets reals, deixa clar també que les víctimes van ser tots: els policies que van patir els cops en els seus cossos i els agressors en les exagerades condemnes d’un procés judicial ple d’irregularitats. Sota l'enginyosa direcció de María Goiricelaya, en un espai buit i amb tan sols vuit banquetes, els quatre intèrprets expliquen la història multiplicant-se en personatges. Segurament hi ha un excés de detall que allarga innecessàriament la funció i uns afegits etnogràfics més vistosos que adequats al tema, però dona gust apropar-se a un teatre polític compromès molt ben interpretat.

Santi Fondevila, ARA, 5 juliol 2023

Primorosa equidistància

Quant de teatre suporta l’equidistància? Dubte acceptable cada vegada que es proposa un projecte escènic que col·loca al centre de la dramatúrgia una mirada polièdrica de fets que han generat debat polític i jurídic, que han protagonitzat titulars i tertúlies. El cas de l’incident que va començar al bar Koxka d’Altsasu el 15 d’octubre del 2016 i va acabar amb la condemna i pena de presó de vuit joves per lesions a dos guàrdies civils i a les parelles. Denúncia agreujada per l’acusació de terrorisme, finalment descartada per l’Audiència Nacional després d’un procés

judicial irregular.
La basca La Dramática Errante anticipa que a Altsasu no pren partit. Posició gairebé inevitable si l’espectacle neix per formar part d’un cicle del Nuevo Teatro Fronterizo amb el títol Cicatritzar. Si els fets són coneguts i el projecte es lliura a l’ètica de la conciliació, què aporta aquesta posada en escena? Resposta: teatralitzar la realitat amb els usos de l’escena contemporània amb l’objectiu de lliurar l’espectador a l’empatia que desperta la injustícia i els sentiments que no escolten raons. Un prisma d’odis creuats entre els pols tensats del càlcul polític de l’aparell de l’Estat i l’esfera màgica de la cultura rural basca.

Una vegada sabut que tots pateixen, que Altsasu és una història general de víctimes, el muntatge queda nu de més interès. Un buit ocupat per un delicat exercici de teatre que funciona tant amb un muntatge que es nodreix del document i el testimoniatge com per a una revisió contemporània d’una tragèdia de Lope de Vega com ara Fuenteovejuna. Es podria canviar el text sense tocar res de la resta d’elements escènics i l’efecte artístic i estètic seria el mateix. Construcció clàssica de tipus que transformen la veritat en ficció sense compromís.
El bon teatre potser hauria d’aspirar a alguna cosa més, encara que sigui més imperfecte en l’execució. Situar-se a la mirada dissident que incomoda totes les parts. Com feien uns joves Nao Albet i Marcel Borràs el 2010 –mesos abans de la dissolució definitiva d’ETA– amb Democracia (o algo más molón), la peça que van aportar al projecte Dictadura – Transició- Democràcia d’Àlex Rigola. Mitja hora inclassificable, com una pel·lícula de Tarantino. L’humor negre de McDonagh barrejat amb l’spaghetti western, el bunraku japonès i el musical.

Un impossible que disparava tant a l’homofòbia de la banda terrorista com a la brutalitat policial o al joc brut de l’Estat. Un ball de cadàvers que no pretenia tocar només la fibra de l’emoció convencional.

Juan Carlos Olivares, La Vanguardia, 6 juliol 2023

Els temps estan canviant?

Quan encara ressona al Liceu la veu madura de Bob Dylan, vet aquí que la Cia. La Dramática Errante finalitza la seva aproximació escènica a allò que va passar a Altsasu fa ja a la vora set anys, tot fent-nos escoltar la veu del jove Dylan mentre ens anuncia profèticament que “The Times They Are a Changing’”. Un tema que, juntament amb el no menys dylanià “Blowin’ in the Wind” que sona també una mica abans al tram final de l’espectacle, cal considerar potser com la més emblemàtica i universal “cançó protesta” de tots els temps. Tot i  que, tal i com han remarcat sovint els estudiosos de l’obra de Dylan, aquesta resposta que flota pel vent de “Blowin’”” no deixi de tenir unes connotacions molt més ambigües i potser inquietants del que pugui semblar a simple vista.
Quina és la resposta que està bufant el vent? Qui emet aquesta resposta? En quin sentit bufa el vent ? Si tenim en compte que els himnes generacionals que esdevenen  intergenaracionals acostumen a voler contagiar els aires de revolta transmetent consignes clares, és evident que la mítica cançó de Robert Allen Zimmerman i les seves indefinides incerteses, no compleixen gaire amb aquest precepte.

Certament, els temps que es troben en permanent estat de canvi, estant per exemple ara mateix canviant de forma gairebé vertiginosa. Però no ho fan precisament  en la millor direcció possible (bé; per a alguns sí que ho fan), sinó més aviat tot el contrari. Fa menys de dos anys, un partit molt popular que ara s’ha buscat com a veu complementària una veu que s’escriu en llatí, va intentar que aquest mateix muntatge no es pogués veure a Vitoria-Gasteiz, acusant-lo de voler “adoctrinar els vitorians“. Poc més d’un any i mig després, el tàndem ha donat ja el tret de sortida d’una sèrie de cancel·lacions d’espectacles escènics que poden convertir els intents de prohibició aïllada en una petita anècdota. I cal tenir en compte que aquesta allau afecta tant al contingut com al continent: un espectacle parlat en català es pot convertir com si res en un perill públic simplement per fer ús d’aquesta llengua, encara que parli del més innocent dels temes.
De la mateixa manera, mentre determinats poders judicials, policials i polítics  intentaven fa set anys equiparar una baralla en un bar amb un acte terrorista, ara mateix i des de fa ja massa temps, determinats poders judicials, policials  i polítics intenten equiparar els moviments independentistes amb organitzacions terroristes. Així les coses, l’espectacle de La Dramática Errante no solament ens recorda la vigència que segueixen tenint els fets d’Altsasu i les seves implicacions, sinó que ens alerta també sobre les noves sacsejades que podem patir, com a conseqüència d’aquests nous vents que bufen per tal de canviar la direcció del temps, i fer-la retrocedir cap a un fosc passat no pas massa llunyà.

Però tornem a Altsasu. La dramatúrgia i la direcció de Maria Goirecelaya han  volgut apropar-se a tot allò que va passar la nefasta nit del 15 d’octubre de 2016 i a les molt nefastes derivacions que va originar, tot servint-se per moments d’elements propis del teatre verbatim, però sense voler tampoc limitar-se a la literalitat que exigeix el verbatim. Quan es tracta d’entrar en temes judicials, les 350 pàgines de transcripcions resulten molt útils. Però quan es tracta de tot allò que se’n surt de l’àmbit judicial, quan es tracta de donar-li forma escènica a les situacions viscudes abans, durant i després dels fets, i donar-li veu als sentiments, les pors, la ràbia, la tristesa, l’angoixa.... de cadascuna de les persones implicades de forma directa o indirecte en els fets, prefereix recórrer a la imaginació.
Cal dir que la companyia no ha volgut mantenir un contacte directe amb els veritables actors actius o passius del drama. I ha buscat quelcom aproximat a l’equilibri, per tal que tant els que van ser agredits, com els que van ser jutjats com a agressors, com els seu cercle relacional o familiar més pròxim, rebin un tractament igual de digne. A l’escenari, només hi ha quatre intèrprets. I aquests, estan obligats a ficar-se sota la pell dels personatges implicats anant constantment d’un bàndol cap a un altre, sense que aquest trànsit impliqui caure en la més mínima temptació de lliurar-se al tret caricaturesc. Quelcom que aconsegueixen pràcticament en tot moment. I diria que de forma molt especial, quan es tracta de donar-li una potent presència escènica al dolor i el desconcert de la novia del guàrdia civil que va sortir pitjor parat de l’altercat.
En qualsevol cas, l’equilibri que es busca a l’hora d’apropar-se als éssers humans afectats per la batussa, no oculta el desequilibri que es produeix quan les persones acusades d’haver provocat l’agressió se les han de veure amb el sistema judicial, i amb la resta de forces representatives de l’estat. En definitiva, quan el sistema necessita com sigui culpables que es converteixin alhora en culpables exemplars: ells són un bon exemple del que pot passar, si els actes que s’estan jutjant tenen alhora un component més o menys simbòlic que pot ser vist com un desafiament polític a l’ordre institucional. Llavors, no resulta inhabitual trobar-te processos plens de racons foscos, proves no provades, testimonis contradictoris, o confessions no signades.
La Dramática Errante sap com reflectir amb habilitat aquesta multiplicitat de vessants, aquests equilibris humans, i aquests desequilibris inhumans, estructures judicials incloses. I sap també com servir-se amb eficàcia d’un espai escènic gairebé buit que, quan cal, s’omple alhora  d’aires de festa major, i  de ressons i figures ancestrals; unes figures ancestrals que també quan arribi el final tindran el seu protagonisme, potser llavors un xic forçat.
Diria que al llarg del tram inicial previ a l’esclat de la fúria, la companyia s’excedeix una mica a l’hora de reflectir amb tonalitats gairebé naïf el caràcter d’aquests personatges amb ganes de gaudir de festa, als quals ben aviat se’ls hi acabarà la festa. I que, de vegades i de manera puntual, el text no pot evitar caure en la temptació del diàleg entre presos massa previsible  o del monòleg  maternal justificadament desolat que tira mà d’un sentimentalisme lleugerament tòpic, des del punt de vista de la dramatúrgia. Però la companyia es pot permetre aquestes petites relliscades: queden compensades sobradament per la punyent intensitat que presenta la resta de la seva proposta.

Ramon Oliver, Recomana, 5 juliol 2023

Benvingut sigui el debat

A d'octubre de 2016, una baralla en un bar acaba amb una important fractura al peu d'un policia nacional. El que en qualsevol altre lloc seria tractat com un delicte de lesions, amb les penes conseqüents, a Altsasu és jutjat durant els mesos posteriors com a acte terrorista. La polèmica està servida.

Entre tuits, informatius i reportatges, el col·lectiu La Dramática Errante presenta una proposta teatral polièdrica que dona veu i teatralitza els diferents testimonis de tots els bàndols. Tot i que el protagonisme i la veu principal la tenen els joves d'Altsasu, condemnats de forma abusiva i amb un judici ple d'irregularitats, també escoltem el relat dels policies i les seves parelles, així com el de les mares dels dos. Som testimonis de la repressió i la injustícia, però també de l'assetjament i la por. En definitiva, dolor a totes bandes.

Quatre intèrprets defensen la multitud de personatges a un ritme ràpid i molt coreografiat. Tant les intepretacions com el vestuari i els tons cromàtics permeten distingir molt bé tots els canvis i, tot i que se'ns dona molta informació, la dramatúrgia i direcció de María Goiricelaya permet que l'assimilem pràcticament tota.

El tipus de peça recorda molt a l'exercici que Jordi Casanovas va fer a Jauría, basat en el cas de La Manada. La diferència principal és que en aquella ocasió el text es basava en la transcripció literal del judici, mentre que aquí es permeten fabular algunes parts de la història, com ara el seu dia a dia a la presó o les visites dels familiars. De fet, i tot i que el malson va començar un 15 d'octubre, l'obra fins i tot treu temps per reivindicar el folklore navarrès a través dels carnavals d'Altsasu i els seus rituals tradicionals, que se celebren el dia abans del Dimecres de Cendra.

Es tracta doncs d'una proposta de teatre documental que barreja ficció i realitat, amb elements efectius i efectistes. A més d'emocionar, l'espectacle és d'aquells que conviden a continuar el debat. El públic sortim immersos en aquesta història, amb ganes de compartir impressions i de saber-ne més. Benvingut sigui el diàleg si ens serveix per apaivagar l'odi.
Alba Cuenca Sánchez, Recomana, 12 setembre 2023

Lágrimas, rabia y mucha emoción

El montaje cuenta la historia de ambos lados, la de los jóvenes encarcelados y también la de los dos guardias civiles. Dos versiones dispares como acostumbra a pasar, pero lo que pone de manifiesto en diversas ocasiones la pieza son los desajustes entre lo que se declaró y lo que luego reflejaron los guardias civiles, compañeros de las supuestas víctimas, en sus atestados.

Altsasu opta por la narratividad en escenas a ritmo frenético, donde los cuatro intérpretes se desdoblan en dos y tres personajes para abarcar a todas las víctimas del caso, a los abogados e incluso al juez. Es un lujo poder discernir perfectamente y ver las diferencias, las singularidades y los tonos de cada uno de los personajes y eso sólo se consigue con 4 actores polifacéticos, aunque hasta hoy fueran unos completos desconocidos: Nagore González, Egoitz Sánchez, Aitor Borobia y Ane Pikaza, pero que hicieron levantar a toda la platea del Teatre Ateneu de Tàrrega.

Es uno de esos montajes que si parpadeas te pierdes algo. Aún así, y fuera de los cambios de vestuario, a los que obligan los personajes, la escenografía es muy sencilla pero efectiva. Son, en este caso, las palabras las que traspasan el escenario y van directamente a la consciencia de cada uno, y en más de una ocasión al corazón.

Emoción a raudales en la platea, que de represión estatal también nos suena de algo en Catalunya y sobre todo cuando uno de los bandos no respeta las reglas del juego y pervierte la mal llamada justicia por honrar siglas o un sombrero.

Altsasu tiene una fama merecida porque cumple con creces las expectativas depositadas. Eso sí, a la salida con tantas emociones y rabia acumulada te pondrías a quemarlo todo, porque una vez más queda claro que todo está podrido.

Elisa Diez, Recomana, 12 setembre 2023

